《翠蛟亭泉出天柱之趾将至洞霄门数折下坠方春》
宋代·巩丰

木石相因依，妙处在得水。
遇其相合时，涧蹙水多止。
巍巍天柱峰，双洞空无底。
怪石抱川回，灌木参天起。
青蛟走玉骨，玄脉贯石髓。
屈折暂得伸，掀舞如掉尾。
亭成自何年，不陋亦不侈。
秋深泉少缩，亭影照清泚。
忽遇水飞流，亭在银涛里。
愁蛟卷亭去，相距不盈咫。
一落坠两谼，力竭势方已。
终疑入江湖，赴海日千里。
昨夜山雨豪，梧竹尽风靡。
轰雷与石斗，蛟怒几欲死。
吾亭方宴然，清晓见窗几。
因携一樽来，与客相料理。
剩拟画将归，题诗却留此。

作者简介：（1148—1217）宋婺州武义人，字仲至，号栗斋。少受学于吕祖谦。孝宗淳熙十一年以太学上舍对策及第。历知临安县，政尚宽简。迁提辖左藏库卒。擅文辞，片词半牍，皆清朗得言外趣。尤工为诗。有《东平集》。